FINA je jučer objavila kako je ukupni dug građana u posljednje 3 godine zapravo "eksplodirao" - od 24 narastao je na 41 milijardu kuna. Sudac Trgovačkog suda Mislav Kolakušić u Studiju 4 naglasi oje da je problem u našim institucijama koje ne štite građane, nego interese pojedinaca koji se bogate i vrijeme je da kažemo - dosta!



Uveli smo propise koji nisu nigdje zabilježeni u modernom, demokratskom svijetu i to je dovelo do velikog broja blokiranih, a nakon toga događa se ta multiplikacija koja se širi poput raka. Sve je počelo izmjenama Ovršnog zakona kada je to preneseno na javne bilježnike, naglasio je.



Manja je krivnja na građanima jer postoje institucije koje su bile dužne voditi brigu o njima – u slučaju kredita HNB, u slučaju kredita banke su trebale upozoravati građane, banke su olako davale kredite, a često jamci otplaćuju tuđe dugove, rekao je Kolakušić. Zbog duga od 200 kuna ljudi mogu ostati bez nekretnine – nama to omogućuju propisi. Ovo što mi imamo nigdje nije zabilježeno, to postoji samo u republikama bivše Jugoslavije. Ako želimo biti Njemačka, moramo imati apsolutno sve njezine propise, bez izmjene i jednog zareza. Mi cijelo vrijeme kao prepisujemo zakone, ali to je neistina pa imamo kaos.



Glavna je razlika između Hrvatske i ostalih država da u nas ovrhe provode neustavna tijela. Javni bilježnici ili financijska agencija, a drugdje to provode sudovi. Govori se da je to učinjeno da bi se olakšao rad sudova, ali i to je neistina, primjerice u Sloveniji samo pet sudaca provodi ovrhe, naglasio je Kolakušić. Ovrhe su velik biznis, radi se o milijardama kuna koje su završile u džepovima pojedinaca, rekao je.



Moglo se to promijeniti, a sada možemo reći - dosta je, ne možete nas više pljačkati i govoriti da je sve po zakonu! Gospodo, nećete nas više uvjeravati da radite u našem interesu dok radite protiv naših interesa, naglasio je. Konkretno rješavanje problema znači zaustaviti pljačku, moramo odmah promijeniti Ovršni zakon i sve vezano uz njega! Po osobnom stečaju, ako je dobro napisan, u nekom razdoblju otplaćujete koliko možete i nakon proteka te godine vaš sud se briše. Ali ako ga pogrešno prenesete, onda imate zanemariv broj uspješnih slučajeva. Kao i obično kod nas, ili se radi o pojedincima ili o osobnom interesu pojedinaca koji kroz lobije guraju takve zakone ili se radi o apsolutnom neznaju ili nesposobnosti, naglasio je Kolakušić.



Predstečajne nagodbe su sigurno najveća pljačka u Hrvatskoj nakon famoznih pljački provedenih kroz stečajeve 2000. i pretvorbu i privatizaciju od 1993. pa nadalje – najstrašnije je što ih je većina zaključena na temelju krivotvorene dokumentacije koju je vrlo jednostavno prepoznati, smatra Kolakušić. Problem nije u mentalitetu, ljudi se zbog straha povlače, ali to vodi do toga da će naša djeca prati čaše u Dublinu. Ako to ne želimo, vrijeme je da kažemo dosta. Ovisi o nama, zaključio je.